Publication: Magyar Közlöny
Issue: MK-2006-20 (Year: 2006, Number: 20)
Era: 2004-2010
Section: 243/2003. (XII.17.) Korm. rendelet a Nemzeti Alaptanterv kiadásáról, bevezetéséről és alkalmazásáról.)
Paragraph Index: 7917

d) Bonyolultabb bionikai modelleket tud készíteni. IV. A mindennapi környezetben alkalmazható, emberi szükségletet és igényt kielégítő eredeti használati tárgyak és eszközök tervezése, készítése és értékelése Ennek a mikromodulnak a megvalósítása (a NAT kívánalmainak és a kerettanterv szemléletmódjának megfelelően) alkotó projektekben történik. A tanulók korrekt és fejlődésük szempontjából világos, értelmes, jelentéssel bíró év végi értékeléséhez a projektekhez egy közös, azok konkrét tartalmától független, azokon átívelő értékelési szempontrendszer került kialakításra, melyre való hivatkozással adjuk meg az évenkénti követelményrendszert. Ez egy 5 tevékenységformából és azokon belül 22 tevékenységdimenzióból álló taxonómián alapszik, melyet alább teszünk közzé. Ennek tevékenységformáira és azok dimenzióinak szintjeiből kiszámolható tevékenységformánkénti pontszámokra hivatkozunk az év végi követelmények megfogalmazásakor. A 10. évfolyamon év végi teljesítménykövetelmény, hogy a tanulók az egyes tevékenységformákon belül, valamint a tevékenységformák összehangolásához az alábbi pontszámokat érjék el: 2006/20/II. szám A Tárgyformálás és környezetkultúra IV. jelzetű projektszerű mikromoduljában végzett tanulói tevékenységek speciális elvei, közös taxonómiája, követelményrendszerét alátámasztó tevékenység minőségi szintlistája és követelményrendszerének alapja I. Elméleti alapok, speciális elvek Ebben a mikromodulban a tanulók valóságos vagy valószerű kontextusba ágyazott, az anyagi környezet formálását valamely szükségletből vagy problémahelyzetből kiindulva megcélzó, kreatív technikai jellegű projekttevékenységet folytatnak. Ez a legősibb és talán legkomplexebb emberi tevékenységforma; s a mikromodul ennek a tevékenység-komplexumnak az iskolai reprezentálását biztosítja, kiteljesítve és gazdagítva ezzel az integratív elemmel a tanuló iskolai tapasztalatszerzésének spektrumát. A technikai fejlődés mind a világtörténelem, mind az emberi életút, mind az egyes projektek léptékében evolúciós jellegű. Ennek két ága az emberiség (vagy az egyén) célzott anyagi környezetfejlesztése és az emberiség (vagy az egyén) önfejlesztése, biztosítva ezzel az emberiség és anyagi környezetének kölcsönhatását, egymáshoz való asszimilálódását. Így tehát a jelen mikromodul is felfogható a technikai evolúciós folyamat emberiség-fejlesztő ágának részeként. Az iskola kontextusában természetesen ezen az önfejlesztő ágon van a hangsúly, nem pedig a környezetfejlesztő ágon; ellentétben azzal, ahogy az az iskolán kívüli technikai alkotó projektek világában rendszerint lenni szokott. A környezetfejlesztés csak eszköz az önfejlesztéshez, és ez jó, ha a pedagógusban és a diákban is tudatosul és a pedagógus tevékenységeiben megnyilvánul. A professzionális alkotó technikai projektmunka-folyamat mint tevékenység-komplexum egyszerre több, egymásra kölcsönösen támogató hatással levő tevékenységformát jelent. (Pl. a gyakorlott tervező-alkotó szakember állandóan, munkájának minden fázisában értékeli saját tevékenységét.) A kezdő tanuló egyrészt nem rendelkezik az gyakorlott alkotó ember teljes tevékenységforma-repertoárjával és a tevékenységformák megfelelő fejlettségével; másrészt nem rendelkezik a tevékenységformák hatékony kölcsönös egymásra hatását lehetővé tévő kognitív képességek megfelelő szintjével sem. Ennek megfelelően a tevékenység-repertoár bővítése és az egyes tevékenységformákban való működés hatékonyságának emelése az iskolai technikai projektmunka egyik fejlesztési feladatcsoportja; a második fejlesztési feladatcsoport pedig a tevékenységformák összekötésének, összehangolásának, majd integrálásának elősegítése. Az első fejlesztési feladatcsoport részletes megadásához a tevékenységformák taxonómiája szükséges. Ez a taxonómia egyben alapul szolgál a mikromodul évenkénti követelményrendszerének megadásához, mivel a specifikált tevékenységformák mindegyikének szemszögéből a tanulók tevékenységeiben megfigyelhető és azok kimenetében tetten érhető minőségi szinteket körül lehet írni. A második fejlesztési feladatcsoporthoz tartozó összehangoltság minőségi szintjei szintén egységesen körülírhatók. Ennek megfelelően a (IV. jelzetű) mikromodulnak az évenkénti követelményei (a többi mikromodultól eltérően) ugyanarra az egy, összes évfolyamra összeállított minőségi szint-listára való hivatkozással lesznek megadva úgy, hogy az egyes évfolyamok év végi követelményeiben az egyes tevékenységformák, valamint azok összehangoltságának minőségi szintjeiből adott (többnyire évenként növekvő) szint elérése lesz előírva. Ezt az teszi lehetővé, hogy ennek a speciális mikromodulnak a fejlesztési céljai a tantárgy összes évfolyamára egységesek, csupán az elérendő szintek mások. Ezzel a megoldással a projekteken és évfolyamokon átívelő progresszív szemlélet válik természetessé és egységes fejlődéskép válik realitássá a pedagógus és a diák számára. 2006/20/II. szám II. A technikai projektmunka tevékenység-komplexumának taxonómiája A technikai projektmunka tevékenység-komplexumának két központi jellegű, fő formája a tervezés (T) és a megvalósítás (M). A tervezés folyamata mint olyan lényegileg a problématér és a megoldástér ütköztetése, interakciója. A problématér és a megoldástér ütköztetéséhez mindkettőt (többnyire előzetesen, de a tervezés folyamán is) fel kell tárni. Ezt a tervezés folyamatát kiszolgáló tevékenységi mellékformát feltárásnak (F) nevezzük. A tervezés folyamatát azonban nemcsak a problématér és a megoldástér kezdeti feltárása informálja, hanem más releváns információk célzott gyűjtése is, mely újabb tevékenységi mellékformát alkot (I). Kollaboratív vagy kooperációra lehetőséget nyújtó csoporthelyzetben végrehajtott egyéni projektmunka esetén ehhez hozzáadódik még egy, mindkét fő tevékenységformát (tervezést és megvalósítást is) támogató tevékenységi mellékforma, a személyközi együttműködés mellékformája (E). Ezeknek a fő- és mellékformáknak a részletesebb tárgyalása és taxonomizálása következik most. 1. A tervezés (T) Mint említettük, a tervezés mint tevékenységforma lényege a problématér és a megoldástér ütköztetése. Ez azért szükséges, mert a technikai projektmunkában sem a leendő megoldásra, sem a megoldandó problémára való izolált koncentrálás nem vezet a kívánt eredményre; a problématér és a megoldástér kölcsönös egymásra hatásából, interakciójából eredő, evolválódó, a kettő között hidat verő tervezési folyamat a leggyümölcsözőbb. 1.1. A tervezés tárgya szerinti dimenziói A tervezési folyamat tárgya szerint három, ideális esetben összefüggő és egymásra ható dimenzióban folyik. 1.1.1. A végtermék tervezése (T-V) Ez a tevékenységdimenzió az emberi kreatív működések közül talán a legkevésbé öncélú; lehetőséget ad arra, hogy az egyén “önmagát adja”, ugyanakkor a tervező folyamat kiindulópontja szinte mindig alapvetően az egyénen kívülről ered, és elérendő végpontja, a végtermék terve (térbeli terv) ugyancsak alapvetően az egyénen kívüli dolgok által meghatározott kritériumokat kell teljesítsen. A kreativitás azért van lehetővé téve, mert a kritériumok listája véges és mert azok teljesítése többféle úton-módon lehetséges. A végtermék tervezésének kognitív folyamata rendkívül bonyolult, mert gyakran váltakozva kell a probléma- és megoldástér egészével és bizonyos részleteivel foglalkozni. 1.1.2. A végtermék előállítási folyamatának tervezése (T-E) Ez a tevékenységdimenzió ugyancsak lehetőséget ad a kreativitásra. A végtermék megvalósításának terve egy, a tárgyalkotót érintő időbeli terv, mely legtöbbször a már megtervezett végtermék megvalósítását tűzi ki célul. Nem szabad azonban azt képzelni, hogy ez a tevékenységforma feltétlenül a végtermék tervezése után következik (és az iskolában sem szabad ilyen sorrendiséget a tanulókra erőltetni); ugyanis a végtermék tervezése során a hatékonyan tervező ember már (célszerűen) az előállítás technológiai nehézségeit is figyelembe veszi, vagy legalább vázlatosan elképzeli; hiszen nincs értelme eleve megvalósíthatatlan terven dolgozni. Hasonlóképpen az előállítási folyamat tervezése közben fölmerülhet olyan tényező, mely a végtermék tervének módosítását teszi célszerűvé. Tehát a térbeli és az időbeli tervezés kölcsönösen egymásra hatnak. 2006/20/II. szám 1.1.3. A végtermék használati, karbantartási és amortizációs folyamatának tervezése (T-H) Az időbeli tervezés nem teljes, ha megáll a végtermék előállítási folyamatának végén, ugyanis kell gondolni arra is, mi történik a termékkel annak elkészülése után: Hogyan, milyen módon lesz használva? Miként és milyen gyorsan fog amortizálódni? Hogyan lehet majd karbantartani? Elhasználódás után milyen újrahasznosítási és hulladékfeldolgozási eljárásoknak lehet a terméket alávetni? Mondani sem kell, hogy ennek az elkészülés utáni folyamatnak a megtervezése legtöbbször talán még szorosabb kapcsolatban van a végtermék tervezésével, mint az előállítás tervezése. Mindez azért van így, mert a termék tervezői és kivitelezői rendszerint egymással interaktív kapcsolatban levő személyek (sőt az iskola manufakturális kontextusában ugyanazokról a személyekről van szó); míg a termék elkészülte után az alkotók legtöbbször közvetlen kontrollt nem gyakorolhatnak a (termék működési elvéről, korlátairól, tulajdonságairól gyakran alig valamit tudó) felhasználók tevékenysége fölött, sőt interakcióba is csak ritkán léphetnek velük. Ezért a végterméket, illetve annak elemeit kell úgy megtervezni, hogy az felhasználóbarát és "felhasználóbiztos" legyen (pl. használati és karbantartási utasítás, beépített balesetvédelmi részrendszerek, kevésbé környezetszennyező alkotóelemek). Ezt a tervezési tevékenységdimenziót nagyban informálja a peremfeltételekben rejlő kötöttségek feltárása, melyről később lesz részletesebben szó. 1.2. A tervezés tevékenységi jellege szerinti dimenziói A tervezés mint tevékenységforma jellege szerint két, ideális esetben kölcsönösen egymásra ható, egymást támogató, párhuzamosan végzett, modellező jellegű tevékenységi dimenzióban folyik: 1.2.1. A kognitív modellalkotás, -fejlesztés és -használat (T-K) A tervező ember kognitív modellekkel gondolkodik. Nem rutinszerű tervezés, nem szokásos problémahelyzet esetén nem elegendő csupán a már meglévő kognitív modellekre hagyatkozni. Azokat fejleszteni, azok segítségével újabbakat alkotni is kell. (A kognitív modellfejlesztés lényegében az emberiség korábban említett önformálása, környezetéhez való asszimilálódása az egyén szintjén.) A kognitív modellfejlesztés azonban a legtöbb esetben nem válhat hatékonnyá anyagi modellezés, anyagi modellek (pl. rajzok) használata, fejlesztése nélkül; mert az embernek a környezethez való asszimilációjához alkalmasabb az anyagi környezetváltoztatás és az arra való reflexió visszacsatolásos jellegű kognitív modellfejlesztése, mint a tisztán belső kognitív erőforrásokra való hagyatkozás. 1.2.2. Az anyagi modellalkotás, -fejlesztés és -használat (T-A) Az anyagi modellalkotás (pl. rajzolás) célja a kognitív modellfejlesztés támogatása, eszköze pedig az anyagi környezetformálás. Lényegében ez a tervezőnek saját magával és esetleg másokkal való kommunikációja módjaként is felfogható; ugyanakkor egyben normakontroll is, hiszen a tervező az anyagi modellből nyert visszacsatolással nemcsak az előállításához felhasznált kognitív modellekről, hanem magáról az anyagi környezetről, annak tulajdonságairól (pl. az anyagi tér tulajdonságairól) is információt kap. 2. A megvalósítás (M) A megvalósítás (M) lényege a kívánt és a tervezés során elgondolt környezetállapot, végtermék (T-V) előállítása az elgondolt módon (T-E). A tervezés és a megvalósítás mint fő tevékenységformák ennek ellenére nem feltétlenül egymás után következők, sőt időben sem mindig elkülöníthetők. A megvalósítás ugyanis ideális esetben sem az iskolai, sem a valós életben nem mechanikus, hanem kognitív értelemben gazdag, reflektáló folyamat, mely a tapasztalatok alapján gyakran szükségessé teszi a végtermék újratervezését (T-V) és az előállítási folyamat újragondolását (T-E) is. Ráadásul (az iskolában alapvető fontossággal) a megvalósítás során még akkor is tanul az alkotó ember, ha nem lép át a tervező tevékenységformába. Jellege szerint tehát ez a fő tevékenységforma két, egymástól elválaszthatatlan dimenzióban folyik: 2006/20/II. szám 2.1. Tapasztalati tanulás, kognitív modellfejlesztés (M-K) A tevékenység során fellépő tapasztalás tudatos reflexió útján vagy implicit módon (pl. az anyagokról, mozdulatokról, stb.) tanuláshoz vezet. Ez a (szélesebb értelemben vett) transzferábilis “ügyességhez”, azaz az anyagi környezethez való aktív viszonyulás, az anyagi környezettel való interakció fejlett, hatékony mivoltát eredményezi. A tevékenység során végbemenő tanulás (modellfejlesztés) mint tevékenységdimenzió párhuzamba állítható a tervezés során végbemenő kognitív modellezéssel mint tevékenységdimenzióval. 2.2. Tárgyalkotás, tárgyfejlesztés (M-A) Itt arról a tevékenységdimenzióról van szó, mely az aktuális konkrét, a szükségleteket, kívánalmakat legalább részben kielégítő termék megvalósítását célozza. Ennek minősége annak igényességében érhető tetten. A tárgyalkotás mint megvalósítási tevékenységdimenzió párhuzamba állítható a tervezés során végbemenő anyagi modellalkotással mint tevékenységdimenzióval, bár a cél itt (azzal ellentétben) nem a kognitív működés támogatása, hanem a motorikus működéssel létrehozott anyagi környezetváltoztatás maga. Szó sincs azonban valamiféle “agyatlan” végrehajtásról, hiszen az előbb említett kognitív tevékenységdimenzió rendkívül szorosan összefonódik ezen tárgyalkotó tevékenységdimenzióval. 3. A feltárás (F) Ez olyan tevékenységi mellékforma, melynek célja a tervezési tevékenység támogatása a problématér és a megoldástér (többnyire kezdeti, előkészítő jellegű) feltárásával. 3.1. A feltárás tárgya szerinti dimenziói A probléma- és megoldástér kezdeti feltárása tárgyát tekintve három, nem teljesen független dimenzióban folyik: 3.1.1. A problémahelyzet feltárása (F-P) A problémahelyzet-feltárás a problémahelyzetben implicit szükségletek és kívánalmak azonosítása, azok explicit kimondása céljából folyó tevékenység. Nevével ellentétben nem csupán a problématér, hanem a megoldástér feltárásának a tevékenységi dimenziója is, hiszen bármely szükséglet és kívánalom értelmesen csak a megoldásra való utalással fejezhető ki explicit módon. Tehát ez a tevékenységdimenzió a problémateret és a megoldásteret egyszerre körvonalazza. 3.1.2. A megoldások és kontextusaik feltárása (F-M) A problémahelyzetek csak a legritkább esetben annyira egyediek, hogy egy, az adott helyzettel legalább bizonyos szempontból analóg problémára már ne léteznék tárgyi megoldás. Ezek feltárása (pl. felismerésük és alkalmasságuk elemzése) a problémamegoldó-tárgyalkotó folyamat hatékonyságát jelentősen növeli, hiszen kiindulópontul szolgálhat a terméktervezéshez, ráadásul nagyban elősegítheti annak a szempontrendszernek a felépítését is, amely alapján az elkészítendő tárgy kritériumai meghatározhatók. A feltárás tárgyai nemcsak maguk a létező tárgyi megoldások lehetnek, hanem kontextusaik is, pl. azok az eredeti problémák (szükségletek), amelyek megoldására (kielégítésére) azok készültek. A kezdeti megoldás- és kontextusfeltáráson kívül ide tartozik még: y a saját (vagy kollaboratív) tervező-megvalósító munka során létrejött megoldás utólagos feltárása (mely újabb problémamegoldó folyamat kiindulópontjául szolgálhat); y a saját (vagy kollaboratív) tervező-megvalósító munka során létrejövő köztes (esetleg egymás alternatíváiul szolgáló) megoldások vagy megoldástervek feltárása (mely segíthet irányt adni a problémamegoldó-alkotó folyamat hátralévő részének). 3.1.3. A kötöttségek, korlátok feltárása (F-K) A hatékony problémamegoldáshoz az alkotó embernek tudatában kell lennie azzal a mozgástérrel, amelyben a tervezési és megvalósítási folyamatot végeznie kell; valamint azokkal a peremfeltételekkel is, amelyekben a kész terméknek funkcióit betöltenie kell. Ide tartozik a tervezési és megvalósítási folyamat rendelkezésre álló időbeli, anyagi és humán erőforrásának korlátait, valamint a felhasználás anyagi és humán körülményeinek kötöttségeit (pl. a leendő felhasználó tulajdonságait vagy a megalkotandó tárgy méretbeli, tömegbeli korlátait) feltáró munka. A kötöttségek és korlátok feltárása (a másik két feltárási dimenzióval ellentétben) közvetlenül csak a megoldástérre vonatkozik, de közvetve ez is bővíti a problémateret (hiszen a felismert kötöttségek újabb részproblémákat vethetnek fel). 2006/20/II. szám 3.2. A feltárás tevékenységi jellege szerinti dimenziói A feltárás tevékenységi jellege szerint az alábbi dimenziókban folyhat: 3.2.1. Felismerés (F-F) A felismerés a probléma- és megoldástér feltárásának fent említett három kategóriába sorolható tárgyait specifikálja. Így e tevékenységdimenzióba tartozik: y a problémahelyzetnek magának a felismerése; y a problémahelyzethez hasonló vagy azzal analóg problémahelyzetre adott létező megoldások felkutatása és kontextusaik felismerése; y a tervező- és alkotófolyamat kötöttséget jelentő tényezőinek, valamint a végtermék peremfeltételeinek felismerése, azonosítása. A felismerés kezdeti orientációt nyújt a behatóbb feltáráshoz. 3.2.2. Elemzés-vizsgálat (F-E) A behatóbb feltárás céljából történő elemzés lehet értékítélettől mentes, és a probléma- és megoldástér mindhárom tárgykategóriájára vonatkozhat. Például (a feltárás előbb említett három tárgyköre szerint) lehet valamely szempontból elemezni: y a felismert problémakomplexumot (a szükségletek, kívánalmak rendszerét); y a felismert létező megoldásokat aszerint, hogy azok mely szükségleti kritériumoknak felelnek meg és melyeknek nem az adott problémahelyzet és a létező megoldás eredeti kontextusában; y azt a kötöttség-rendszert, amelyek korlátozzák az alkotó ember mozgásterét, és azokat az egymással összefüggő peremfeltételeket, amelyeknek a végterméknek meg kell felelni. Vizsgálatra akkor kerül sor, ha az elemzendő objektumba történő aktív, tervszerű beavatkozásra is szükség van a megfelelő információ kinyeréséhez (pl. interjú a potenciális felhasználókkal, létező megoldások törésvizsgálata). Fontos megjegyezni, hogy bár az elemzés maga lehet értékítélet-mentes, az elemzés szempontjainak megválasztása értékfüggő. 3.2.3. Értékelés (F-É) Valamely (lehetőség szerint tudatos) értékrend szerint értékelni egy vagy több értékskálán való elhelyezéssel lehet. Így például (a feltárás előbb említett három tárgyköre szerint) meg lehet ítélni: y a problémakomplexum részproblémáinak, valamint az azokból felmerülő szükségleteknek, kívánalmaknak abszolút vagy relatív fontosságát; y a létező megoldások valamely (lehetőség szerint tudatosított) szempont szerinti “jobb” vagy “rosszabb” mivoltát; y az egyes, néha ellentmondó kötöttségek lényegességét. Fontos itt megemlíteni, hogy semmilyen tervező-alkotó tevékenység nem mentes az értékítélettől, az értékítéleten alapuló döntéshozástól. (Ennélfogva a tervező-alkotó projektfolyamatnak az értékelésekor a pedagógusnak törekednie kell arra, hogy ne az azok mögötti, azokban megtestesült értékrendet magát, hanem a tanulók saját értékrendjéhez viszonyított projekt minőségét értékelje.) 4. A célzott információgyűjtés (I) Mint említettük, a tervezési tevékenységformát segítő célzott információgyűjtés és -feldolgozás tárgyai nemcsak a problématér és a megoldástér aspektusai lehetnek (azok feltárása céljából), hanem más olyan dolgok is, melyek a kognitív modellalkotást segíthetik. Ennek a tevékenységformának tehát az a nehézségi többlete a feltárással szemben, hogy sokkal kevésbé nyilvánvaló, mely információforrások és az azokból származó mely információk volnának relevánsak és potenciálisan használhatók a kognitív modellalkotásban. A kreatív problémamegoldásban igazából ez csupán valószínűsíthető, hiszen irrelevánsnak tűnő információ is indukálhat kreatív ötletet. Ez a kivétel viszont nem tartozik a célzott információgyűjtés tevékenységformájának körébe. A célzott információgyűjtés tevékenységformája két alapvető, élesen nem elkülöníthető dimenziócsoportban folyik: a gyűjtés jellegének és tartalmának (tárgyának) dimenziócsoportjában. 2006/20/II. szám 4.1. A célzott információgyűjtés jellege szerinti dimenziói A célzott információgyűjtés jelleg szerint három tevékenységdimenzióra osztható, melyek sokszor (de nem feltétlenül) egymást követő fázisok, s egy alkotó projektmunka során nem egyszeri egymásutániságban zajlanak le, hanem szükség szerint váltakozhatnak, ismétlődhetnek. 4.1.1. Tudáshiány-azonosítás (I-A) Ez egy nehéz, metakognitív működést igénylő tevékenységdimenzió, melynek lényege annak felismerése és megfogalmazása, hogy az adott projektben a hatékony kognitív (és áttételesen anyagi) modellalkotáshoz, -fejlesztéshez és -használathoz a saját meglévő tudáson felül milyen más tudás volna szükséges. 4.1.2. Információforrás-szelekció (I-SZ) A forrásszelekció során a tervező ember felméri, hogy honnan tudna a kognitív modellalkotását, -fejlesztését és - használatát segítő releváns információhoz jutni (pl. könyvekből, Internetről, más emberektől, stb.). Ez a tevékenységdimenzió nem feltétlenül igényel előzetes tudáshiány-azonosítást ahhoz, hogy hasznos, előrevivő legyen, de a tudáshiány-azonosítás orientálhatja, s így jelentősen segítheti azt. 4.1.3. Információ begyűjtése és -szűrése (I-B) Ennek a tevékenységdimenziónak a végzése során a tervező ember az addig szerzett tudásához illeszthető, megítélése szerint a projekt sikerét nagy valószínűséggel előrevivő használható információkat gyűjti be és egyúttal szűri meg, elősegítve ezáltal a tervezés részeként felfogható kognitív modellalkotást, -fejlesztést és -használatot. 4.2. A célzott információgyűjtés tárgya szerinti dimenziói Tárgya szerint az célzott információgyűjtés az alábbi fontos dimenziókra osztható: 4.2.1. Információgyűjtés az anyagi és társadalmi környezetről (I-K) A technikai rendszerek és az azokat létrehozó anyagi környezetformálás az anyagokról és a társadalmi kontextusról szerzett ismeretek révén jobban érthetők meg. Így a problématérbe és a megoldástérbe (legalább a projekt kezdetén) jogosan nem sorolható, ám mégis valamilyen szempontból azoknak hátteret nyújtó ismeretek segíthetnek a problématér és a megoldástér belső és külső, valamint egymással való összefüggéseinek megértésében, ezáltal a projekt véghezvitelében. 4.2.2. Információgyűjtés az anyagformálás módszereiről (technológiákról) (I-T) Egy adott technológiai eljárás a projekt kezdetén rendszerint nem tartozik a megoldástérbe, azt az előállítási folyamat tervezése (T-E) során kell megalkotni. Azonban ezt a technológiai tervezést az alkotó embernek (szerencsére) nemcsak az addigi tapasztalataira alapozottan kell véghezvinni, hanem már létező, kidolgozott, kipróbált technológiai folyamatokból mint mintákból is ki lehet indulni. 4.2.3. Információgyűjtés a tervezés során használt modellalkotásról és a modellhasználatról (I-M) A tervezés során használható kognitív és anyagi modellalkotási és -használati módszerekről és azok tulajdonságairól szerzett információk szintén fontos segítséget jelentenek a modellezés alkalmas formájának megválasztásában és kialakításában. Ezen belül fontos lehet a modellezés korlátairól is tudomást szerezni. Mivel mind a kognitív, mind az anyagi modellezés absztrakcióra épül, a kognitív és anyagi modellalkotásnak, azaz az absztrakciós leképezésnek a konkrét korlátai a tervezőt félrevezethetik, ha ezeknek a leképezésből adódó korlátoknak a tervező nincsen tudatában (pl. egy hídmodell stabilitása nem feltétlenül jelenti a híd stabilitását). 2006/20/II. szám 5. Az együttműködés (E) A projekt során való együttműködés hatékonysága lényegesen befolyásolhatja az egyén sokoldalú fejlődését éppúgy, mint a konkrét projekt sikerét, hiszen elég a kognitív eszközök szociális eredetére vonatkozó elméletekre gondolni. A tevékenységforma két dimenziócsoportban folyik: az együttműködés az egyén szempontjából vett fő irányának és formájának tevékenységdimenzióiban. 5.1. Az együttműködés iránya szerinti tevékenységdimenziói Az együttműködés irányát tekintve két, egymástól élesen el nem választható dimenzióra bontható: 5.1.1. Mások segítése (E-M) Az alkotó ember mások technikai projekttevékenységének mind a négy eddig felsorolt formájában (tervezés, megvalósítás, feltárás, célzott információgyűjtés) segíteni tud. Az effajta segítség nemcsak a másiknak, hanem saját magának is (kognitív modelljei fejlődése révén) hasznos. A “Hogyan és miben tudnék másnak/neked segíteni?" kérdés sokszori, szokásszerű megfogalmazása és megválaszolása az ilyesfajta tevékenységdimenzió gyakori megvalósulásában egy fontos eszköz lehet. 5.1.2. Mások segítségének saját tevékenységbe illesztése (E-S) Más segítségének saját projekttevékenységbe illesztése természetesen szintén mind a négy felsorolt tevékenységformában lehetséges. Ide tartozik, ha az alkotó ember kommunikálni tudja efféle kérését, igényét, miután a “Miben és hogyan tudhatna nekem másvalaki/te segíteni?” kérdésre adandó választ végiggondolja. 5.2. Az együttműködés formája szerinti tevékenységdimenziói Az együttműködés formáját tekintve két, gyakran egymást kiegészítő dimenzióra bontható: 5.2.1. Direkt (anyagformáló célú) együttműködés (E-D) A direkt (anyagformáló) együttműködés során a projekt előrevitelének módja nem az információközlés, hanem a segítő személynek az anyagformálás technológiai folyamatában való konkrét részvétele. Ez a közös, összehangolt (modellezési vagy tárgyalkotási célú) anyagformálás dimenziója. 5.2.2. Indirekt (kommunikatív) együttműködés (E-I) Az indirekt (kommunikatív) együttműködés során anyagi modellek formájában információ közlése és fogadása megy végbe, mely így indirekt módon a projekt sikerének esélyét növeli. Ilyen például amikor az egyik fél egy másiknak tervezési szempontot vagy műveletvégzési ötletet ad. III. A projekttevékenység minőségi szintjeinek listája A tevékenységformák fenti taxonómiája után az annak megfelelő minőségi szintek listája következik, amely az első fejlesztési feladatcsoportot (a tevékenység-repertoár bővítése és az egyes tevékenységformák hatékonyságának növelése) és a második fejlesztési feladatcsoportot (a tevékenységformák összehangoltságának emelése) illető évenkénti követelményrendszer alapját képezi. 1. A tervezés (T) 1.1. A tervezés tárgya szerinti dimenziói 1.1.1. A végtermék tervezése (T-V)

Source: https://magyarkozlony.hu/hivatalos-lapok/32a31ae8d2ae2c64e65238766067b1b93e48e40a/dokumentumok/34f20848a096688ac541654fd0eeed255f3fa4a2/letoltes